Nafarroako Alderdi Popularrari atxikitako foru parlamentari Maribel García Malo andreak galdera hau egin du, idatziz erantzun dakion (11-24/PES-00429):

* 996E/2024 Ebazpenaren bidez onetsi ziren enplegu autonomoa sustatzeko dirulaguntzen deialdia eta oinarri arautzaileak.

Horren arabera, baimendu egin da 1.000.000 euroko gastua egitea 2024ko gastu-aurrekontuko 950001 96100 4809 241109 "Autoenplegua sustatzeko laguntzak" aurrekontu-partidaren kargura.

Aurreikusitako aurrekontuarekin ezin izan badira eskabide guztiak aintzat hartu, zer jarduketa egin nahi du Nafarroako Enplegu Zerbitzuak, eskabide guztiak aintzat hartzeko? Zehaztu epeak.

Hona Nafarroako Gobernuko Eskubide Sozialetako, Ekonomia Sozialeko eta Enpleguko kontseilariak horri buruz ematen duen informazioa:

Nafar Lansare-Nafarroako Enplegu Zerbitzuko zuzendari kudeatzailearen apirilaren 16ko 996E/2024 Ebazpenaren bidez, 2024an enplegu autonomoa sustatzeko dirulaguntzen deialdia eta oinarriak onetsi ziren.

Galdera parlamentarioa egin zen egunean (urriaren 10ean) laguntzen 732 eskaera zeuden eginda. Egun horretan bertan, aurkeztutako eskaeretako 371 eman dira. Hortaz, 361 eskaera daude ebazteke. Deialdia 950001 96100 4809 241109 "Autoenplegua sustatzeko laguntzak” izeneko partidaren kargura finantzatzen da, eta handitzen ahal da Nafarroako 2024rako Aurrekontu Orokorrei buruzko martxoaren 14ko 2/2024 Foru Legearen 5.8.p) artikuluan ezarritakoarekin bat etorriz. Hori dela-eta, partidaren kreditua handitzeko bi espediente onetsi dira, 670.000 euroko zenbatekoa sartzeko.

Eskaerak aurkezteko epea oraindik zabalik dagoenez, ezin da jakin zenbat aurkeztuko diren, eta ezin da zehaztu eskaerarik ukatuko den aurrekontuan dirurik ez egoteagatik, ez eta zer zenbatekotan ere.

Hori jakinarazten dut, Nafarroako Parlamentuko Erregelamenduaren 215. artikuluan xedatutakoa betez.

Iruñean, 2024ko azaroaren 5ean

Eskubide Sozialetako, Ekonomia Sozialeko eta Enpleguko kontseilaria: María Carmen Maeztu Villafranca